Դիցաբանություն

**Մեղրագետ**

**Մեղրագետի** ակունքի տեղը առաջ թոնիր է եղել։ Մի օր գյուղի քահանայի կինը հաց է թխում։ Գալիս է մի մուրացկան և Քրիստոսի սիրո համար թարմ հաց խնդրում։ Երեցկինը հաց է տալիս, մուրացկանը պանիր էլ է խնդրում։ Պանիր էլ է տալիս։ Մուրացկանը Քրիստոսի սիրո համար համբույր է խնղրում։ Երեցկինը դեմքը մոտեցնում է մուրացկանին, համբույր էլ է տալիս։ Այդ միջոցին քահանան ներս է մտնում, տեսնում կնոջ և մուրացկանի համբուրվելը, խիստ զայրանում է կնոջ վրա։ Կինը արդարանում է, թե մուրացկանը Քրիստոսի սիրո համար հաց խնդրեց՝ տվեցի, պանիր խնդրեց՝ տվեցի, համբույր էլ խնդրեց՝ չկարողացա մերժել։

— Դե որ այդպես է,— ասում է քահանան, — Քրիստոսի սիրո համար քեզ թոնիրը գցիր։

Կինն իսկույն իրեն գցում է բարկ թոնիրը։ Վառ թոնիրն անմիջապես լցվում է մեղրահամ ջրով, գետ է դառնում։ Երեցկինը ձուկ է դառնում, մնում գետի ակունքի մեջ։

Հրազդան գետի վեց անվանումները

Գետեր կան, որ կրում են կրկնակի, եռակի կամ ավելի անուններ, նայած տվյալ գետի վերին, միջին կամ ստորին հոսանքներում ինչ անուն ունեն, որ ժամանակում ինչ ժողովուրդ է ապրել, ով է իշխել այդ վայրերում և այլն: Ճորոխ գետը ակունքների մոտ կոչվել է Չորմայրի (մոտիկ լեռան անունից), ապա Մաստարա, Բաբերդ քաղաքի մոտ՝ Ճորոխ, հայկական աղբյուրներում կոչվել է Վոհ, անտիկ շրջանում՝ Ակամսիս:

Ռուսա Երկրորդը մ.թ.ա. 7-րդ դարում Արարատյան դաշտի Ազա երկրի մի գետից ջրանցք է տանում Քուերա անունը կրող Քուարլինի հովիտը (Էջմիածին): Այդ գետը նա իր արձանագրության մեջ անվանում է Իլդարունիա, որը Հրազդան գետի տեղական հին անունն է:

Հրազդան անունը հիշատակել է Խորենացին՝ «Վարաժնունյաց տուն՝ Հրազդան գետի ափին»: Այն, ինչպես նաև Քասախ, Մեծամոր, Ազատ, Ուրցաձոր, Արփա և այլ գետեր, հոսել են դեպի Արաքս: Անանիա Շիրակացին հիշելով այդ գետերի տեղադրությունը, Հրազդան գետի անունը չի տալիս, այլ օգտագործում է Ասպահեն անունը՝ «Ասպահեն գետ, այսինքն՝ Խոզմոր», որը խառնվում է Մեծամորին: Այս Ասպահենը ուներ և՛ Մեծամոր, և՛ Խոզմոր անունները: Մոր բառը ջուր է նշանակում: Խոզ կամ Հրատ մոլորակի անունն է որպես պաշտամունքի՝ պահապան ոգի տրվել Հրազդանին իբրև երկնային ջուր:

Հայերենի վրա պահլավերենի ազդեցության ժամանակաշրջանում Խոզմոր գետանունը փոխվել է իրանական Ֆրազդանա նոր անունով, իսկ ֆր-ը հայերենում հնչյունափոխվում է հր-ի, հետևաբար Ֆրազդանան հնչում է որպես Հրազդան:

Նոր պարսկերենի ժամանակ Հրազդանն ստացավ ևս մի նոր անուն՝ Մանգու (քարքարոտ գետ), Երևանի բարբառում այն տառադարձվել է Զանգու:

Այսպիսով՝ Իլդարունիա, Մեծամոր և Խոզմոր անունները տեղական են՝ հայկական, իսկ Ասպահեն, Հրազդան և Զանգու անունները օտարամուտ են, որոնք ժամանակի ընթացքում ընդունվել են որպես հայկական:

Ախուրյան գետ

* Հին մատենագիրներից ոմանք գետը կոչել են Ախորան:
* Մ. Ուռհայեցին գետը հիշատակում է նաև Ահուր ձևով։
* Գետը երբեմն կոչվել է նաև Ահուրա։
* Գետն անվանվել է նաև Ահուրան։
* Հնում գետը հիշատակված է նաև որպես Ախուրան։

**Արաքս**

Հայ թագավոր Արաքսը երկար և արյունաքամ պատերազմում էր պարսիկների հետ: Մի անգամ մա երազ տեսավ՝ իբր ինքը տանուլ է տալու վճռական ճակատամարտը: Առավոտյան Արաքսի կացարանում հայտնվեց մի անծանոթ մարդ, որը ներկայացավ իբրև աստղագուշակ: Նա ասաց թագավորին.

— Այն ժամանակ կհաղթանակես երբ երկու ամենագեղեցիկ կույսերին մատաղ կանես:

Արաքսը հրամայում է վռնդել աստղագուշակին: Սակայն ինքն ընկնում է հուսահատության մեջ: Նա ոչ մի ելք չէր գտնում, քանի որ ամենագեղեցիկ աղջիկները նրա դուստր երկվորյակներն էին: Ամբողջ գիշեր նա գազանի պես ոռնում էր, իրեն պատեպատ խփում: Իսկ առավոտյան թագավորը հրաման է արձակում մատաղ անել աղջիկ երկվորյակներին, քայց ոչ թե իր՝ թագավորի դուստրերին, այլ պալատականներից մեկի աղջիկներին: Այս անգամ մի ուրիշ հայր էր իրեն կոտորում, պատեպատ տալիս: Բայց ի վերջո այդ պալատականը կարողացավ սանձել իր զգացմունքներն ու հոգու խորը վիրավորանքը: Թշվառ աղջիկներին մատաղ արին՝ զրկելով կյանքից: Քիչ ժամանակ անց հայկական զորքը վճռական ճակատամարտում հաղթանակ տարավ պարսիկ զորքերի նկատմամբ: Անցավ ինչ-որ ժամանակ:

Սպանված աղջիկների հայրը ոչինչ չէր մոռացել: Նա հարմար վայրկյան գտավ, մի պահ մտավ Արաքս թագավորի դուստրերի ննջասենյակ, իսկ գիշերը, երբ նրանք քնեցին, մոտեցավ ու սպանեց նրանց: Հենո հեծավ ձին ու մեկընդմիշտ հեռացավ երկրից:

Արաքս թագավորը՝ իմանալով սպանության մասին, չդիմացավ սաստիկ վշտին, բարձր ժայռից նետեց իրեն Հալմոս գետի ջրերը: Այդ ժամանակից գետը կոչում են Արաքս՝ ի հիշատակ այդ տխուր պատմության՝ հայրական սիրո, դաժանության ու վրիժառության մասին:

Ողջի գետ

Գետի անվանը անդրադարձողները այն հիշատակում են տարբեր անուններով։ Այսպես, Րաֆֆու «Դավիթ բեկ վեպում կոչվում Է Հալիձորի գետ, Կ. Շահնազարյանի «Սիւնիք) ուսումնասիրության մեջ՝ Բաղաբերդ, «Ի Բազա֊ բերդէ իջանէ գետն Բաղաբերդի որ քերեալ զԿապանաւ և Հալիձորով վազէ ի Հագարի:

Այն, որ Ողջի գետի վերոհիշյալ հատվածը կրել է Բաղաց գետ անունը, կարելի է հիմնավորել նաև նրանով, որ հենց այդ մասերում գոյություն ունեն տեղանուններ, որոնք կրում են միևնույն անվան տարբերակները : Այս տեղանունների աշխարհագրական դիրքը վկայում է, որ Սյունիքում պատմական Բաղ ցեղի գրավված շրջանը, որից առաջացել են այս անվանումները, հիմնականում եղել է Ողջի գետի հովիտը: